Zajac, Pavol, poslanec NR SR (2015-03-20):
Vážená pani predsedajúca, vážené kolegyne, kolegovia, dovoľte mi, aby som krátko ako spolupredkladateľ predloženej novely vyjadril sa. Som veľmi rád, že aj keď je piatok na obed a máme tu komornú atmosféru, sú tu traja, traja poslanci za SMER, ale veľmi si vážim, že je tu kolega pán Panáček, ktorý je poslancom za SMER a je opakovane, (reakcia z pléna) pán Kéry, pardon, beriem späť. Takže, ale myslím si, že on pôsobí tiež v samospráve. Chcel som povedať, že pôsobí v samospráve vo vyššom územnom celku, takže bude vedieť aj kolegom zo SMER-u povedať, že aký je zmysel nášho návrhu zákona. Ospravedlňujem sa ešte raz. Dámy a páni, ako povedal predkladateľ, minulého roku boli komunálne voľby 15. novembra a do 30 kalendárnych dní má predchádzajúci primátor, starosta zvolať ustanovujúce zastupiteľstvo. To znamená, do 15. decembra mali byť zastupiteľstvá miest a obcí. A ajhľa, boli sme svedkom toho, že veľa zastupiteľstiev, obecných a mestských zastupiteľstiev sa konalo 2. januára, lebo doteraz platný zákon o obecnom zriadení hovorí o tom, že starosta, primátor zvoláva zastupiteľstvo do 30 kalendárnych dní, alebo ak tak nevykoná, neurobí ho, nezvolá ho, zastupiteľstvo sa zíde na 30. pracovný deň. Predpokladám, že navrhovatelia zákona kedysi v minulosti, keď tam dali túto výnimku, z môjho pohľadu výnimku, tak dali ju tam pre nejaké exemplárne prípady, keď naozaj starosta, primátor bol kdesi výnimočne odcestovaný, nebol prítomný alebo bol nejako dlhodobo chorý a dali do toho zákona ako výnimku možnosť, že sa zastupiteľstvo zíde až na 30. pracovný deň. Keďže komunálne voľby sú vo väčšine prípadov vždycky v období november, na jeseň, tak 30. pracovný deň naozaj, do toho prídu vianočné sviatky, novoročné sviatky a ten rozdiel 30. kalendárny deň a 30. pracovný deň môže byť tak, ako to bolo minulého roku, rozdiel až 16 dní. Naozaj právoplatne zvolení starostovia, primátori, poslanci, ktorí sú zvolení 15. novembra, aby prebrali svoju funkciu až 2. januára, to je príliš dlhé obdobie. Po ďalšie chcem zvýrazniť, toto koncoročné obdobie pre mestské, obecné zastupiteľská, toto obdobie je jedno z dôležitejších. Hovorím to ako 16-ročný poslanec obecného zastupiteľstva. Vtedy tie obecné zastupiteľstvá, mestské zastupiteľstvá sa stretávajú oveľa intenzívnejšie, lebo je treba pripraviť zákon o miestnych daniach, aktualizovať ho, je treba pripraviť rozpočet a to sú základné materiály pre chod príslušnej obce alebo mesta. A v tomto období, ktoré je také veľmi dôležité pre obce a mestá, odrazu doteraz platná novela zákona dáva možnosť, že predchádzajúci primátor nezvolá zastupiteľstvo a vytvorí si vlastne ďalšie, pomaly až dva týždne na to, že tam funguje. A nedá legitímne zvolenému starostovi alebo poslancom možnosť ujať sa funkcie. Viete, ak to bolo kedysi dané ako nejaká výnimka, tak naozaj tak by to malo byť v duchu tohto zákona aj používané. Ale to, čo sme videli minulého roku, že tých zastupiteľstiev 2. januára bolo obrovské množstvo, nebojím sa povedať, obrovské množstvo nielen v mestách, okresných, o ktorých sa písalo, ale kopu obcí malo zastupiteľstvá až 2. januára. A niekde sa medzitým diali aj veľmi zvláštne veci, ale nechcem o tom tu dlho hovoriť, o tom, ako starosta nezvolal zastupiteľstvo a nový starosta sa vlúpal na obecný úrad a tam zložil sľub. Strašné veci. My našou navrhovanou úpravou chceme urobiť poriadok. Úplne logicky, ak starosta, primátor nezvolá do 30. kalendárnych dní zastupiteľstvo, zastupiteľstvo sa zíde na 30. kalendárny deň. Do mesiaca musí byť zastupiteľstvo, ktoré zloží sľub primátor, starosta zloží sľub, poslanci a ujmú sa svojich funkcií, svojho mandátu, ktorí legitímne dostali vo voľbách od svojich, teda od občanov. A po ďalšie, druhá, teda náš návrh, ktorý je v tomto návrhu zákona, hovorí o tom, aby prvé zastupiteľstvo po komunálnych voľbách bolo ustanovujúce. Naozaj, ak boli voľby, prebehli voľby, boli zvolení poslanci, starosta, aby predchádzajúci starosta, primátor zvolával ešte aj po voľbách staré zastupiteľstvo a snažil sa meniť dane, VZD-ka, dokonca voliť kontrolóra, nepovažujeme to za legitímne. Naozaj, voľbami de facto končí ich mandát a malo by byť umožnené novozvoleným poslancom a starostovi, aby sa ujali svojich funkcií. Naozaj, predchádzajúci starosta má možnosť aj deň pred voľbami zvolať zastupiteľstvo, ak potrebuje niečo riešiť. Aj týždeň pred voľbami môže zvolať zastupiteľstvo a po voľbách nech tieto právomoci už odovzdá novým poslancom a novému starostovi. Preto chceme zaviesť poriadok tak, ako to vo svojich odporúčaniach píše aj ZMOS, keď písal všetkým obciam a mestám na Slovensku, ako majú pripraviť ustanovujúce zastupiteľstvo a hlavne, kedy ich majú zvolať. Takže odporúčanie bolo do 30 kalendárnych dní. Ale, zase zopakujem, príliš veľa starostov ešte využilo túto medzeru v zákone alebo túto možnosť, túto výnimku a nezvolalo a tak sa zastupiteľstvá stretávali až na 30. pracovný deň. Dovoľte mi, aby som sa vyjadril aj k takej poznámke, že poslanci z klubu KDH predkladajú dva návrhy zákona 369-ky, dokonca aj v programe idú za sebou a obidva návrhy riešia obdobie od komunálnych volieb po ustanovujúce zastupiteľstvo. Nie je to o tom, že by sme nevedeli o sebe, že pripravujeme také návrhy, aj sme to konzultovali a rozmýšľali sme, že by sme to predložili ako jeden návrh, ale uvedomovali sme si, že návrh kolegov, ktorý bol v predchádzajúcom bode, tuto na programe Národnej rady Slovenskej republiky, má iný akcent ako náš, a preto sme sa rozhodli, že predložíme tieto návrhy zákona osobitne, aby sme tak dali možnosť a poviem to otvorene, aby sme tak dali možnosť, aby vládni poslanci, alebo teda všetci poslanci, ale v tejto snemovni rozhoduje 83 poslancov za SMER, aby mali možnosť vyjadriť sa takto osobitne ku obidvom a aby bola väčšia šanca na to, aby tieto návrhy zákona prešli do druhého čítania. Ja viem aj od kolegov poslancov za SMER, ktorí pôsobia v samospráve, že s týmto návrhom zákona, ktorý predkladáme s kolegom Bobíkom a Hudackým, že vnútorne súhlasia, pretože vedia, že musí sa zaviesť poriadok do toho, kedy má byť zvolané zastupiteľstvo. Oni viac-menej pôsobia aj v ZMOS-e, aj ZMOS s týmto súhlasí. Problém je ten možno, že to predkladáme ako opoziční poslanci za KDH, ale aj tak by som chcel ich požiadať, aby volili podľa vedomia a svedomia. A keď s ním vnútorne súhlasia, aby podporili tento návrh zákona, aby prešiel do druhého čítania. A ak by bolo potrebné niečo upraviť, tak sme ochotní o tom diskutovať. Ak by sa tak predsa len nestalo, tak ja by som im odporučil, aj už som im to povedal, aby si takýto návrh zákona osvojili a aby ho predložili podľa môjho názoru ešte tohto roku, lebo dostal som takú výčitku aj z vnútra KDH, že či nemáme iné starosti, prečo neriešime iné záležitosti na schôdzi Národnej rady, prečo riešime zrovna 369-ku. No tak okrem iného, klub KDH navrhuje na tejto schôdzi trinásť návrhov zákonov, takže my sa zaoberáme aj problematikou zamestnanosti, aj subdodávateľmi, aj živnostníkmi. Ale naozaj, komunálne voľby ešte v nás všetkých doznievajú a nie som si istý, či o rok táto problematika ešte bude aktuálna. Ona je naozaj aktuálna teraz, rok po komunálnych voľbách a treba to vyriešiť, takéto záležitosti v tomto období. Naozaj potom, keď sa už budú blížiť komunálne voľby, ktoré budú v roku 2018, ak niekto príde s podobným návrhom zákona, tak mu bude povedané, že pred voľbami sa takéto veci neriešia. Takéto záležitosti, ktoré vyplývajú z praxe, z toho, čo sa deje na Slovensku, sa majú riešiť vtedy, keď je to aktuálne. A legislatíva naozaj má riešiť problémy, ktoré na Slovensku sú, preto s týmto návrhom prichádzame teraz a prosím vás o podporu tohto návrhu zákona. Ďakujem za pozornosť.